REGULAMENTUL (CE) NR. 591/2008 AL COMISIEI
din 23 iunie 2008
de modificare a Regulamentului (CE) nr. 712/2007 privind lansarea unor invitații permanente la licitație pentru revânzarea pe piața comunitară a cerealelor păstrate de organismele de intervenție din statele membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 coroborat cu articolul 4,
întrucât:
(1)
Regulamentul (CE) nr. 712/2007 al Comisiei (2) a lansat invitații permanente la licitație pentru revânzarea pe piața comunitară a cerealelor păstrate de organismele de intervenție din statele membre. Termenul de prezentare a ofertelor pentru ultima licitație parțială expiră la 25 iunie 2008.
(2)
În scopul de a asigura aprovizionarea crescătorilor de vite și a industriei furajelor la prețuri competitive pentru începutul campaniei 2008/2009, ar trebui să menținem disponibile pe piața cerealelor stocurile de intervenție deținute de organismul de intervenție din Ungaria, singurul care mai dispune de stocuri în prezent, și să precizăm zilele și datele în care operatorii vor putea depune oferte, în funcție de reuniunile programate ale comitetului de gestiune a organizării comune a piețelor agricole.
(3)
Prin urmare, Regulamentul (CE) nr. 712/2007 ar trebui modificat în consecință.
(4)
Măsurile prevăzute de prezentul regulament sunt conforme cu avizul comitetului de gestiune a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 3 alineatul (1) din Regulamentul (CE) nr. 712/2007, se adaugă următorul paragraf:
„Cu începere de la 1 iulie 2008, termenul de prezentare a ofertelor la licitațiile parțiale expiră la ora 13 (ora Bruxelles-ului) în zilele de miercuri 9 iulie 2008, 23 iulie 2008, 6 august 2008, 27 august 2008 și 10 septembrie 2008.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Regulamentul este aplicabil de la 1 iulie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iunie 2008.